**R E F E R A T**

**fra**

**møde i Fælles-MEDudvalg Social og Arbejdsmarked**

**mandag den** **2. december 2013 kl.** **9.00**

**i mødelokale 187, Rådhuset**

Indhold

[1. Godkendelse af referat 1](#_Toc373390367)

[2. Økonomi. 1](#_Toc373390368)

[3. Mødeplan 2014 1](#_Toc373390369)

[4. Sygefravær 1](#_Toc373390370)

[5. Orientering fra arbejdsmiljøkonsulenter. 2](#_Toc373390371)

[6. Kontanthjælpsreform og økonomiske konsekvenser som følge af ændringer i statsrefusion og ændrede driftslofter til aktivering og mentor 2](#_Toc373390372)

[7. Orientering fra ledelsen. 6](#_Toc373390373)

[8. Orientering fra medarbejderne. 6](#_Toc373390374)

[9. Orientering fra Hoved-MEDudvalg 7](#_Toc373390375)

[10. Orientering fra Fælles-MEDudvalg 7](#_Toc373390376)

[11. Eventuelt 7](#_Toc373390377)

**Sendt til:**

|  |  |
| --- | --- |
| Formand Helle Bro | Chanette Stefansen |
| Anette Colding Brun | Birthe Balleby |
| Ingelise Rasmussen | Gitte Hansen |
| Ole Westergaard | Torben Risom |
| Orla Bech Larsen | Niels Frandsen Svendsen – afbud – suppl. Marianne Knudsen deltog |
| Anette Holm | Jens Ole Poulsen |
| Hans-Jørgen Niewald | Matilde Lundgård Hansen |
| Inge Nørgaard | Aase Graversgaard |
| Mogens Jacobsen (repr. selvejende inst.) | Arne Sieljacks (repr. selvejende inst.) -AFBUD |
| Åse Pedersen (AMK) | Henning S. Vilhelmsen (AMR) |
| Jørgen Refslund (AMK) | Kim T. Østergaard (AMR) |

# Godkendelse af referat

Sagsfremstilling

Der foreligger referat fra møderne den 27.8.2013, 30.8.2013, 9.9.2013 og 13.11.2013.

Indstilling

Til godkendelse.

Beslutning

Godkendt.

# Økonomi.

Sagsfremstilling

Der orienteres om den økonomiske situation generelt for hhv. Arbejdsmarkedsudvalget og Social- og Sundhedsudvalget.

Indstilling

Til orientering/drøftelse.

Bilag

1. Social- og Sundhedsudvalget budgetopfølgning 31.8.2013

2. Arbejdsmarkedsudvalget budgetopfølgning 31.8.2013

3. Personoversigt august 2013

Beslutning

På nuværende tidspunkt forventes budgetoverholdelse på alle områder, dog med et pres på socialområdet, hvor få omkostningstunge sagsforløb kan ”vippe” balancen. Der arbejdes til stadighed med at sikre luft i budgettet, så ekstra tilgang af dyre sager kan rummes.

Budget 2014 er under pres på grund af forventet tilgang af nye borgere, men der er oplæg til politikerne om at foretage vurdering ved forårsopfølgningen, så vi afventer den fulde effekt af vores tiltag, ligesom der er behov for et større overblik.

# Mødeplan 2014

Sagsfremstilling

Det foreslås, at møderne som hidtil lægges 1 gang i kvartalet (ordinære møder) mandage fra kl. 8-12.

Følgende datoer foreslås: 17.3., 16.6., 29.9. og 15.12.

Indstilling

Til drøftelse

Beslutning

Godkendt.

# Sygefravær

Sagsfremstilling

Af Holstebro Kommunes personalepolitik om Sundhed og Trivsel fremgår, at

”Alle institutioner og afdelinger skal hvert år i december fremlægge en institutionsbaseret sygefraværsstatistik i det lokale MED-udvalg eller på personalemøde med MED-status. Det aftales lokalt, hvordan det skal gøres, og hvordan der følges op på resultatet af sygefraværsstatistikken.”

Forud for de kommende lokale drøftelser vedlægges til FællesMEDs orientering overordnet oversigt.

Indstilling

Til orientering.

Bilag

Sygefraværsrapport 1.1.-31.10.2013

Beslutning

Til efterretning.

Detaljerede fraværsrapporter skal drøftes i de enkelte LokalMED. Der er et fælles ønske om høj grad af fokus på sygefravær, især den arbejdsrelaterede, i forhold til personalepolitikkerne om fokus på meningsfuldhed, håndterbarhed og begribelighed.

# 5. Orientering fra arbejdsmiljøkonsulenter.

Sagsfremstilling

Generel orientering fra arbejdsmiljøkonsulenterne.

Desuden vedlægges oversigt over arbejdsskader – aftalt årlig orientering - for perioden 1.1.2009 – 10.10.2013 fordelt på hhv.

* forventet fravær
* arbejdsgiver
* skadekategori

Indstilling

Til orientering.

Bilag

Udtræk vedr. arbejdsskader 1.1.-10.10.2013

Beslutning

Indsatsområde social kapital skydes i gang i 2014 – og temaet skal således være hovedpunktet på første F Med møde i 2014. Alle opfordres til at overveje indsatsområder.

Der orienteres om temadage om social kapital udbudt via HR-Udvikling.

Der er overordnede rammer for forståelse og håndtering af vold og trusler om vold på vej – behandles på HovedMED i denne uge. Punktet skal efterfølgende drøftes i F Med i forhold til evt. justeringer i Social og Arbejdsmarked.

Der er udsendt nyt kursuskatalog fra HR- Udvikling om forskellige temaer – opmærksomheden henledes på kursus i ”Indberetning af arbejdsskader i InsuBiz”.

Orientering om arbejdsskader tages til efterregning, idet der udtrykkes glæde over, at fravær i forbindelse med arbejdsskader langt overvejende kun varer få dage. Ros til kolleger og ledere for at skabe arbejdspladser, hvor det er godt at være.

Det er vigtigt kontinuerligt at have fokus på procedurer – og de SKAL overholdes.

Det er væsentligt, at der er fokus på læring af konkrete situationer med forebyggelse for øje.

# 6. Kontanthjælpsreform og økonomiske konsekvenser som følge af ændringer i statsrefusion og ændrede driftslofter til aktivering og mentor

Sagsfremstilling

Den 1. januar 2014 træder en ny reform af kontanthjælpssystemet i kraft. Der er tale om en reform af både indsatsen i jobcenteret og forsørgelsesydelserne i Ydelseskontoret.

Sigtet med reformen er, at flere får en stabil tilknytning til arbejdsmarkedet. Unge skal have en målrettet indsats, der kan hjælpe dem i gang med en uddannelse. Voksne over 30 år og unge med en erhvervskompetencegivende uddannelse, der kan arbejde, skal mødes med klare krav og forventninger om, at de skal i ordinært arbejde eller arbejde for deres ydelse. Udsatte kandidater skal have en tværfaglig og helhedsorienteret indsats, der kan hjælpe dem videre, så de på sigt kan komme i gang med en uddannelse eller komme i arbejde.

Reformens betydning for organisering og medarbejdernes opgaver

Ændringer i tilbud til de ledige fører også til behov for organisatoriske ændringer i Jobcentret og Job & Kompetencecenter Vest, ligesom nogle medarbejdere fremadrettet skal varetage nye funktioner.

Nogle funktioner skal endvidere afvikles for at skabe plads til nye – som vægtes i reformen.

Organisering

Det foreslås, at der oprettes en uddannelsesenhed – Uddannelsescentret - som en afdeling under Job & Kompetencecenter Vest for unge uddannelsesparate.

Målgrupperne skal mødes af medarbejdere, som har særlig viden om målgrupperne og deres behov og viden om uddannelse. Ungdommens Uddannelsesvejledning (UU) skal også indgå med medarbejderressourcer i uddannelsescentret. De fysiske lokaler skal spejle et uddannelsesmiljø.

Unge uddannelsesparate plus, der er unge der fortsat vurderes at kunne påbegynde en uddannelse inden for et år, men hvor det kræver en særlig indsats, får tilbud i Ungeindsatsen, men i tæt samarbejde med Uddannelsescentret.

Aktivitetsparate unge får ligeledes tilbud i Ungeindsatsen men i tæt samarbejde med Uddannelsescentret.

Unge med særligt svære problemstillinger og unge, der udelukkende har en mentor, får også tilbud via Jobcentret.

Over 30 årige og unge med en erhvervskompetencegivende uddannelse får tilbud via Jobcentret.

Ændrede funktioner

Jobcentrets medarbejdere kan, afhængig af målgruppen, have opgaver både som rådgiver, mentor og koordinerende sagsbehandler. Der, hvor der tilknyttes en koordinerende sagsbehandler, varetager samme medarbejder også rådgiverfunktionen.

Medarbejdere i Job & Kompetencecenter Vest skal i højere grad arbejde uddannelsesrettet. Samtidig er der også behov for en styrkelse af den socialfaglige profil.

Ungeindsatsens medarbejdere vil få udvidede administrative funktioner for nogle unge.

Den kommunale indsats skal suppleres med frivillige, som er et væsentligt element for at sikre nye resultater i uddannelses- og beskæftigelsesindsatsen. Her tænkes både på frivillige enkeltpersoner og foreninger samt væresteder. Kommunen forventer at modtage projektmidler til at udvikle mentorfunktioner i samarbejde med værestederne.

Økonomi

*Aktivitetsudgifter*

Der indføres som noget nyt periodebegrænsninger af statsrefusionen af aktivitetsudgifter for målgruppen ”jobparate” og ”åbenlyst uddannelsesparate”. Det betyder, at der for disse målgrupper først kan hjemtages refusion efter 9 måneder i ordinær uddannelse eller efter 2 år i andre uddannelsesprojekter.

Efter budgetvedtagelsen er der endvidere indført et lavere driftsloft for aktiveringsudgifter samtidig med, at der som noget nyt kommer et driftsloft for mentorudgifter, selvom personkredsen til mentor er udvidet.. Ændringerne betyder også at mentorudgifter ikke længere er en del af budgetgarantien, mens aktiveringsudgifterne fortsat er.

Alt i alt er der tale om en reduceret budgetramme til de kommunale beskæftigelsesudgifter.

Samlet set vil der derfor skulle findes op imod 6,65 mio. kr. i rammen for budget 2014.

Kontanthjælpsreformen medfører også nye og øgede administrative opgaver for Jobcenteret, som der forventes kompensation for i forbindelse med Lov- og Cirkulæreprogrammet for 2013-14. Ifølge lovforslagets forudsætninger vil det være i størrelsesordenen af 1 mio. kr. for Holstebro.

Stor usikkerhed i forudsætningerne for budgetvurderingen betyder, at forvaltningen har anbefalet det politiske niveau, at der pt. træffes beslutning om reduktioner for 3,9 mio. kr. og at den økonomiske situation vurderes i forbindelse med de løbende budgetopfølgninger i 2014.

Ud over rettidig omhu i forhold til økonomien for 2014 er der også behov for at omstille – ved at afvikle funktioner for at kunne udvide med andre – der vægtes i reformen.

På baggrund af den ændrede økonomiske ramme for aktiveringsindsatsen foreslås følgende reduktioner:

|  |  |  |
| --- | --- | --- |
| **Tilbud/aktivitet** | **Bemærkninger** | **Forventet besparelse 2014\*** |
| Katapuls | Katapuls nedlægges helt og opgaven varetages i andre beskæftigelsestilbud. Reduktion med 1 stilling. 1 stilling omlægges til at indgå i GPS, der skal redefineres. | 250.000 |
| GPS | Tilbuddet foreslås fastholdt, med øget krav om resultater. Det forventes at 50 % af borgerne vil kunne indgå i ressourceforløb | 900.000 |
| Mentor og Ung Verden | Reduktion med 1 mentorstilling. Der skal indenfor den samlede personaleramme findes plads til flere borgere, fx via gruppeforløb. Ung Verden er samtidig omlagt, så støtten til de unge bevilges individuelt. Herudover skal der via gennemgang af eksterne og interne mentorforløb mhp. at finde yderligere reduktioner. | 500.000 |
| Interkulturel Sundhedsfremme (IKS) | Tilbuddet foreslås fastholdt, med øget krav om resultater. Der er en forventning at tilbuddet kan integreres i et andet tilbud med puljemidler | 160.000 |
| Synergaia | Tilbuddet foreslås fastholdt, med øget krav om resultater. Det forventes at alle vil kunne indgå i ressourceforløb. I 2013 er det omlagt så en stor del er mentorfinansieret hvorfor der ikke er en større besparelse i forhold til 2013 (men det er der i forhold til 2012) | 250.000 |
| Konsulent på forsikrede ledige | Reduktion 1 stilling | 300.000 |
| Visitation i Jobcentret | Reduktion 1 stilling | 300.000 |
| Ungeindsatsen opnormering | Opnormering med 1 stilling i Ungeindsatsen som følge af ændret organisering efter kontanthjælpsreformen | -300.000 |
| Job og Kompetencecenter Vest | Indtægter fra salg og aktiviteter | 700.000 |
| Job og Kompetencecenter Vest | Tilbud til ledighedsydelsesmodtagere med en varighed over 18 mdr. om ressourceforløb/fleksjob - 8 personer (1 ekstra ansat til at drive tilbuddet) BEMÆRK: besparelsen er på ydelsesdelen | 170.000 |
| Job og Kompetencecenter Vest | Forventet deltagelse i projekt virksomhedscentre generation 2.0 | 425.000 |
| Partnerskaber | Partnerskaber samarbejdsaftaler med virksomheder reduceres | 200.000 |
| Job og Kompetencecenter Vest | 1 arbejdsmarkedskonsulentstilling nedlægges og der oprettes i stedet en stilling med en socialfaglig profil, eksempelvis en socialrådgiver | 0 |
| **I ALT** |  | **3.855.000** |
| \*Besparelserne i 2015 vil være større for flere tiltag, da hele reduktionen ikke kan realiseres i 2014 | | |

Kommentarer:

Konsulentstillingen på forsikrede ledige er valgt ud fra, at antallet af forsikrede ledige er faldende. Der er en vakant stilling.

Det er uafklaret, hvor mange der på årsbasis skal have mentor og hvordan mentoropgaverne skal løses i fremtiden.

I en overgangsordning på foreløbigt 1 år er der derfor lagt op til, at den visitatorstilling, der nedlægges i Jobcentret, overgår til varetagelse af mentorfunktioner.

Der er stor opmærksomhed på, at det er en forudsætning for at lykkes med reformen, at der er rette medarbejder til rette funktioner. Derfor vil medarbejdere, der bliver i overskud kun kunne omplaceres til nye opgaver, såfremt pgl. besidder de særlige kompetencer opgaveløsningen kræver.

Indstilling

Til orientering og drøftelse.

Beslutning

Indledningsvis tilføjes til sagsfremstillingen, at det er et vilkår, at der er hyppige lovændringer med kort varsel. Det gør, at der udformes en implementeringsramme, der skal udfyldes og kvalificeres.

Eksempelvist er mentorfunktioner og reorganisering af GPS ikke færdigudviklet.

Det giver en stor fælles opgave med at skabe medarbejdertryghed under de givne vilkår.

Fra medarbejderside gives der udtryk for, at der er behov for at kende forventninger til resultatskabelse/kvalitet, så det ikke bliver et abstrakt begreb, som gør medarbejderne usikre.

Ledelsen er enige i at det er et meget væsentligt område, som skal have høj prioritet.

Medarbejderne – især på socialområdet – oplever at der har været for lidt inddragelse inden reformen er forelagt det politiske niveau.

Ledelsen vurderer, at det politiske niveau skal have mulighed for som første instans at forholde sig til rammen. Medarbejdere og eksterne aktører inviteres nu ind med ideer og til at komme med justeringsforslag.

Der er en forventning om, at implementeringsplanen vil være et dynamisk notat, der løbende vil blive justeret hen over 2014 i takt med at rammen fyldes ud og i takt med, at der gøres erfaringer.

Medarbejderne afgiver skriftligt høringssvar – gerne indeholdende andre forslag bl.a. til at opnå sparemål end de skitserede.

Høringssvaret skal medsendes til det kommende møde i Arbejdsmarkedsudvalget den 11. december.

Høringssvaret skal foreligge senest den 10. december.

Høringssvaret sendes til Helle Bro og Anette Colding Brun.

Der er en drøftelse af omplacering af medarbejdere, der kommer i overskud på et område til nye funktioner på andre områder.

Der er enighed om at medarbejderne skal have mulighed for en omplacering når kompetencerne – personlige og faglige - matcher nye funktioner. Der skal en konkret individuel vurdering til.

Medarbejdersiden påpeger vigtigheden af at afsætte midler til kompetenceudvikling for medarbejdere i nye funktioner.

# 7. Orientering fra ledelsen.

Sagsfremstilling

Ledelsesrepræsentanterne orienterer.

Indstilling

Til orientering

Beslutning

Der er generelt fokus på kvalitetsudvikling både nationalt, regionalt og kommunalt.

Satspuljemidler er eksempelvist afsat til uddannelse indenfor autismeområdet og i forhold til borgere med udadreagerende adfærd. Vi skal være opmærksomme på evt. søgefrister.

Regionen har ansat en Phd-studerende, der skal have fokus på kvalitetsudvikling på autismeområdet.

Der pågår

* forhandlinger med regionen om fremtidens psykiatri.
* udvikling af samarbejde med uddannelsesinstitutionerne – bl.a. i relation til kontanthjælpsreformen.

# 8. Orientering fra medarbejderne.

Sagsfremstilling

Medarbejderrepræsentanterne orienterer.

Beslutning

Psykiatri/Handicap – optaget af begrebet mentor – hvad er vores rolle og muligheder – nytænkning.

Implementering af elementer i Masterplanen.

Glade for at organisering af Center for socialt udsatte og ansættelse af centerleder er på plads. Ser frem til samarbejdet.

# 9. Orientering fra Hoved-MEDudvalg

Sagsfremstilling

Der orienteres om arbejdet i Hoved-MEDudvalg.

Beslutning

Orientering – der henvises til referater.

# 10. Orientering fra Fælles-MEDudvalg

Sagsfremstilling

Det skal besluttes, om der skal ske særlig orientering på Intranettet.

Beslutning

Punktet udgår fremover, da referatet udsendes til alle.

# 11. Eventuelt

STOR TAK til alle for indsatsen i 2013.

God jul og godt nytår.

udsendt 3.12.2013